  Руслан Нуриахметов Анжелика Тихонова корреспондент Удмуртиысь 33 кутскись фермеръёс «Агростартап» программая оглом 118 миллион 207 сюрс манет тыр грантъёс басьтозы. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Тужгес трос грантъёс Сьӧлта (ньылез), Пичи Пурга, Дэри, Каракулино (быдэн куинен), Эгра, Шаркан, Яр ёросъёсы (быдэн кыкен), Глазкаре но Воткае (быдэн кыкен) келялозы. Быдэн одӥг грант Алнаш, Вавож, Грак, Дэбес, Красногорск, Ува ёросъёсысь но Ижкарысь, Камбаркаысь, Можгаысь, Сарапулысь гурт возёс удысын ужаны мылкыд карисьёс басьтозы. Кутскись фермеръёс пӧлысь 11-ез сӥльлы пудо вордыны мылкыд каризы (тросэз герефорд выжыысь ошъёс басьтыны куриськон гожтӥзы). Эшшо 11-ез будос будэтыны малпало, ньылез – йӧл поттыны, кыкез – сӥльлэсь полуфабрикатъёс лэсьтыны, кыкез – муш вордыны, одӥгез – емышо писпуос мерттыны, одӥгез – бакча сиён будэтыны, одӥгез – форель но осётр чорыгъёсты будэтыны. Та дыре грант басьтӥсьёс ужбергатӥсь луон понна ужкагазъёс бичало. Бӧрысь соосын огкыл гожтозы но коньдон сётозы. Пусъём, «Агростартап» конкурсэз радъясьёслы оглом 95 куриськонъёс вуизы. Конкурс ӧри соос пӧлысь 92-сэ эскериз: кыксэ палэнтӥзы, нош одӥгзэ куриськон гожтӥсь ачиз басьтӥз. Тодэ вайытом, Удмуртиысь семья фермаослы но кооперативъёслы 230 миллион манет котыр грантъёс висъязы.   Тегъёс: гуртвозёс грантъёс пудовордон будосъёс Удмуртия фермеръёс Ижкар  